लेकिन यह सोचना कि आज गुलामी दुनिया से खत्म हो गई है, एक भूल होगी। अभी भी करोड़ों लोग गुलामों जैसा जीवन जी रहे हैं। उनकी पहचान के लिए आज दुनिया में दो नजरिए मौजूद हैं। कुछ लोगों का मानना है कि जब भी कोई आदमी ऐसी स्थिति में हो जहाँ वह दूसरे को अपने परिश्रम का लाभ देने के लिए मजबूर है तो उसे गुलाम ही माना जाना चाहिए। इससे कोई महत्वपूर्ण फर्क नहीं पड़ता कि वह दूसरे का गुलाम किन हालात में है। वह चाहे मालिक की संपत्ति है या मजदूरी के बंधन में है, सारतः गुलाम ही है। इस अर्थ में दुनिया की बहुसंख्यक आबादी आज भी गुलाम है और तब तक गुलाम रहने को अभिशप्त है जब तक उत्पादन के साधनों पर, जो उनकी मेहनत का माध्यम हैं, उनका स्वामित्व नहीं हो जाता, वे स्वयं अपनी मेहनत का उपयोग अपने फायदे के लिए नहीं करने लगते। 'मजदूर' फिल्म में दिलीप कुमार द्वारा गाया हुआ वह गीत याद आता है जिसमें वे कहते हैं – ‘हम मेहनतकश इस दुनिया से जब अपना हिस्सा माँगेंगे, एक बाग नहीं एक खेत नहीं, हम सारी दुनिया माँगेंगे।’ लेकिन यह चिंतन वामपंथी कार्यकर्ताओं और विचारकों का है।